**EKONOMSKO- SOCIJALNO VIJEĆE ZA TERITORIJU FEDERACIJE**

**BOSNE I HERCEGOVINE**

Broj: 03-34/19-2223/17

Sarajevo, 17.10.2017. godine

**Z A P I S N I K**

sa 19-120 sjednice Ekonomsko-socijalnog vijeća za teritoriju Federacije Bosne i Hercegovine, održane dana 10.10.2017. godine u 15 sati.

Sjednicom predsjedava Edhem Biber, predsjednik Ekonomsko-socijalnog vijeća.

Prisutni predstavnici Vlade: Fadil Novalić, Jelka Milićević, Vesko Drljača, Šemsudin Dedić, Almir Zukić, Nermin Džindić, Denis Lasić.

Prisutni predstavnici Poslodavaca: Adnan Smailbegović, Mladen Pandurević, Edin Ibrahimpašić, Senad Džambić, Zoran Gazibarić, Josip Kraljević, Ivan Luburić.

Prisutni predstavnici Sindikata: Ismet Bajramović, Selvedin Šatorović, Samir Kurtović, Kata Iveljić, Pero Obad, Fikret Alić, Sinan Husić.

Pored članova Ekonomsko-socijalnog vijeća sjednici su prisustvovali: Edita Džapo, ministrica Federalnog ministarstva okoliša i turizma, Zlatko Hurtić i Aida Soko savjetnici premijera Vlade FBiH.

**DNEVNI RED**

1. Usvajanje zapisnika sa 18.(119.) sjednice ESV-a;
2. Nacrt Zakona o zaštiti na radu;
3. Nacrt Zakona o mirnom rješavanju radnih sporova;
4. Nacrt Zakona o koncesijama;
5. Uredba o postupku vanrednog nadzora u privrednim društvima od sistemskog značaja za Federaciju BiH;
6. Stav UPFBiH o subvencioniranju radnika državnih preduzeća za odlazak u penziju;
7. Prednacrt Zakona o ugostiteljstvu Federacije BiH;
8. Razno.

Sjednicu je otvorio predsjednik ESV-a, pozdravio prisutne i medije, te predstavio novog člana u delegaciji Sindikata gdin. Samira Kurtovića, predsjednika Samostalnog sindikata državnih službenika i namještenika u organima državne službe, sudskoj vlasti i javnim ustanovama u FBiH

**Ad.1**

Dnevni red je usvojen jednoglasno. Zapisnik je usvojen uz prihvaćenu primjedbu da se u audio snimci sjednice provjere navodi predstavnika Sindikata vezanih za 4. tačku dnevnog reda - Informaciju SSSBiH o kolektivnim ugovorima.

**Ad.2**

Uvodno izlaganje o Nacrtu Zakona o zaštiti na radu iznio je resorni ministar, nakon čega je otvorena diskusija.

Predstavnici Sindikata saopštili su da mogu prihvatiti ranije usuglašenu verziju ovog Zakona, a ne zadnju koja je ponuđena, s obzirom da novi tekst Zakona nije isti i da je prihvatljivo samo ono što je već usuglašeno sa predstavnicima Poslodavaca.

Predstavnici Poslodavaca naveli su da imaju slično mišljenje kao i predstavnici Sindikata, odnosno da je usuglašeno i potpisano sve što je bilo sporno još prije dvije godine, te smatraju da je najbolje da se stari tekst usvoji.

Predstavnik resornog ministarstva smatra da zabunu donosi promjena naziva zakona, ali da se radi o istom tekstu. Do promjene naziva Zakona došlo je na intervenciju Federalnog ministarstva zdravstva, pa je konstatirano da je naziv - Zakon o zaštiti na radu, najprikladniji. Naveo je da tekst Zakona sadrži usuglašene amandmane, ali da je došlo do promjene u numeraciji i da se za šire amandmane može sazvati dodatni sastanak. Također je naglasio da je tijekom ove aktivnosti vođena velika koordinacija sa kantonima Federacije.

Predstavnici Poslodavaca nisu se složili sa navedenim i napominju da je na 104. sjednici ESV zaključeno da se formira radno tijelo od predstavnika Poslodavaca i Sindikata radi usaglašavanja teksta Zakona, što je i urađeno. Tekst Zakona također je usuglašen i sa Direktivama EU i Konvencijama. Smatraju da izmjene idu na štetu poslodavaca i sindikata i da je potrebno objasniti pravu prirodu učestvovanja kantona u izradi Zakona.

Na prijedlog resornog ministra da se po dva predstavnika Poslodavaca i Sindikata ponovo sastanu i rasprave Zakon, odgovorili su da ponovno usaglašavanje nije potrebno, ali da bi mogli tehnički proći kroz tekst i usporediti ga sa starom verzijom, ukoliko će to pomoći da se Zakon konačno usvoji.

**Ekonomsko socijalno vijeće razmotrilo je Nacrt Zakona o zaštiti na radu. Stav predstavnika Poslodavaca i Sindikata je da ova verzija Zakona nije prihvatljiva i da se treba usvojiti prethodno usuglašeni tekst.**

**Ekonomsko socijalno vijeće podržava prijedlog da se socijalni partneri sastanu sa predstavnicima resornog ministarstva i tehnički uporede tekst Zakona.**

**Ad.3**

Za Nacrt Zakona o mirnom rješavanju radnih sporova uvodno izlaganje imao je resorni ministar gdin. Vesko Drljača.

Predstavnici Poslodavaca su saopštili da su analizirali Zakon pri čemu su imali tri amandmana tehničke prirode. Resorno ministarstvo treba razmotriti mogućnost da ih ugradi u Zakon za koji smatraju da je prihvatljiv.

Predstavnici Sindikata su na predmetni Zakon dostavili dva amandmana, od kojih je jedan nije prihvaćen, ali za njega imaju alternativni prijedlog. U načelu slažu sa Zakonom.

**Ekonomsko socijalno vijeće razmotrilo je Nacrt Zakona o mirnom rješavanju radnih sporova. Predlaže da resorno ministarstvo razmotri ponuđene amandmane i mogućnosti da ih ugradi u Zakon.**

**Ekonomsko socijalno vijeće suglasno je sa Zakonom i predlaže da se uputi u parlamentarnu proceduru.**

**Ad.4**

Predstavnici Poslodavaca su iznijeli da je Nacrt Zakona o koncesijama u parlamentarnoj proceduri iako nije bio razmatran na ESV-u. Smatraju da u tekstu ima neusuglašenosti sa Ustavom i drugim zakonima. Bude li usvojen u ovakvom obliku, mogao izazvati brojne probleme i pravnu nesigurnost, što Vlada treba uzeti u obzir. Nije riješeno ni šta treba uraditi sa već postojećim koncesijama. Ipak smatraju da Zakon treba biti donesen.

Delegacija Sindikata podržava navode Poslodavaca i dodaje da definicija „javnog dobra“ mora biti jasna, te smatra da je prije ovog Zakona trebao biti donijet zakon o javnim (općim) dobrima. Mišljenja su da je Nacrt Zakon o koncesijama zreo za javnu raspravu.

**Ekonomsko socijalno vijeće predlaže da se primjedbe i prijedlozi na Nacrt Zakon o koncesijama dostave resornom ministarstvu.**

**Ad.5**

Ispred Vlade Federacije BiH o Uredbi o postupku vanrednog nadzora u privrednim društvima od sistemskog značaja za Federaciju BiH, govorila je Aida Soko, savjetnica premijera Vlade FBiH. Trenutno se stanje u Federaciji prati kroz nadzor dugovanja, broja zaposlenih, poduzimanju određenih mjera. Prijedlog za obuhvatnije rješenje nadzora u privrednim društvima je ova Uredba. Uredba je u pripremnoj fazi, imala bi preventivnu ulogu i važila do donošenja zakona koji regulira materiju.

Predstavnici Sindikata smatraju da nije jasno definirano šta je to „sistemski značaj“, jer kumulativni parametri ne mogu odrediti sistemski značaj nekog društva. Pored toga nije jasno šta znači „sadržajno odgovaraju postupcima“ i traže pojašnjenje. Nije definiran trenutak kad Vlada treba intervenirati, odnosno šta je to što Vlada treba prepoznati da bi djelovala, te je potrebno jasnije definirati prava radnika takvog privrednog društva.

Predstavnici Poslodavaca učestvovali su u izradi Uredbe i smatraju je potrebnom, do donošenja zakona. Slažu se da brojčani pokazatelji i prihodi prikazani kumulativno ne bi trebali biti određujući parametar, te za kriterij uzeti samo prihode.

Također napominju da sistemsko i neselektivno provođenje Zakona o financijskom poslovanju ne bi dovelo do ovakvih slučajeva.

Predstavnici Sindikata imali su šest primjedbi na Uredbu za koje smatraju da su vrlo značajne i da se trebaju uzeti u obzir prije konačnog teksta Uredbe.

**Ekonomsko socijalno vijeće je nakon razmatranja Uredbe o postupku vanrednog nadzora u privrednim društvima od sistemskog značaja za Federaciju BiH zaključilo da predstavnici Poslodavaca podržavaju donošenje Uredbe, dok je predstavnici Sindikata podržavaju uslovno.**

**Ekonomsko socijalno vijeće predlaže da socijalni partneri dostave sugestije za Uredbu na razmatranje, nakon čega bi Vlada ponovo informirala ESV-u.**

**Ad.6**

Stav UPFBiH o subvencioniranju radnika državnih preduzeća za odlazak u penziju ispred predstavnika Poslodavaca iznio je gdin. Adnan Smailbegović. Smatraju da je tretiranje privatnih u odnosu na društvena preduzeća često diskriminirajući i da je ovo pitanje potrebno rješiti.

Predstavnici Sindikata donekle se slažu sa stavom Poslodavaca i navode da državne kompanije redovito plaćaju PDV i ostale obaveze, dok je, na što upozoravaju Vladu, veliki broj privatnih firmi koje ne prijavljuju radnike, niti plaćaju doprinose.

Resorni ministar ne slaže se u potpunosti sa stavom Poslodavaca i navodi da se pomoć daje i privatnim i društvenim preduzećima, odnosno pomažu privrednim društvima sa poteškoćama. Otvoreni su za suradnju i pozivaju predstavnike Poslodavaca na daju konkretne prijedloge za rješenje.

Premijer je iznio da su nakon tranzicije na tržištu ostale mnoge firme koje ne plaćaju ni plaće ni obaveze i koje je zato potrebno ukloniti. U slučaju stečaja obaveze se mogu namiriti iz stečajne mase, ali je nepromjenjivo na penzioni sistem, pa je potrebno intervenirati. U toku priprema zakona o reprogramiranju starih obaveza koji podrazumijeva odbacivanje kamata i troškova postupka jer, bez obzira na otplatu, dug raste zbog obračuna kamate na kamatu. Zakon je radikalan i nadaju se pozitivnom efektu. Po svim ovim pitanjima u tijeku je ozbiljna priprema sistemskog rješenja.

**Ad.7**

Ministrica Federalnog ministarstva za turizam i okoliš Edita Đapo, dala je uvodno izlaganje o Prednacrtu zakona o ugostiteljstvu. Zakon je u pripremnoj fazi, otoren za nove sugestije i moguće promjene.

Predstavnici Poslodavaca saopštili su da su članovi Udruženja poslodavaca dali visoku pozitivnu ocjenu i podržvaju upućivanje Zakona u parlamentarnu proceduru. Kompletirane primjedbe poslaće na razmatranje resornom ministarstvu.

Predstavnici Sindikata podržavaju rad Vlade na reguliranju ove oblasti turizma. Smatraju da je za bolji Zakon potrebno konsultirati kantone, i pri donošenju Zakona biti fleksibilan, imajući u vidu da će on postati inicijator trajnog i sezonskog zapošljavanja. Također smatraju da se treba biti fleksibiniji u pogledu propisane stručne spreme, minimalnih tehničkih mogućnosti i izdavanja uporabne dozvole, broja kreveta, trajanja sezone, naplate poreza, i dr.

**Ekonomsko socijalno vijeće podržava donošenje Zakona o ugostiteljstvu uz prijedlog da resorno ministarstvo razmotri sugestije socijalnih partnera.**

Sjednica ESV završena je u 17:30 sati. Održavanje naredne sjednice biće dogovoreno na Kolegiju ESV-a.

Predsjednik Ekonomsko-socijalnog vijeća

Edhem Biber

Zapisnik pripremila:

Snježana Kapić, MBA & Mr.sci